ธปท.เชื่อหากศก.ฟื้นตัวต้นทุนดอกเบี้ยไม่ใช่ปัจจัยสำคัญ
ธปท.แนะดอกเบี้ยไม่ใช่ปัจจัยสำคัญที่นักลงทุนมอง ถ้าเศรษฐกิจกลับมาฟื้นตัว
16 มิ.ย. 2553

ธปท.แนะดอกเบี้ยไม่ใช่ปัจจัยสำคัญที่นักลงทุนมอง ถ้าเศรษฐกิจกลับมาฟื้นตัว
นายบัณฑิต นิจถาวร รองผู้ว่าการสายเสถียรภาพนโยบายการเงิน ธนาคารแห่งประเทศไทย(ธปท.) เปิดเผยว่า ในภาวะที่เศรษฐกิจฟื้นตัวได้ ต้นทุนจากดอกเบี้ย ไม่น่าจะเป็นปัจจัยสำคัญที่สุด แต่ขึ้นอยู่กับความเชื่อมั่น เพราะถ้าเศรษฐกิจฟื้นตัวได้ และอัตราการเจริญเติบโตของเศรษฐกิจไทยในระยะต่อไปน่าจะขยายตัวได้ในระดับที่ดี นักลงทุนน่าจะกลับมามีความเชื่อมั่นมากขึ้น การลงทุนใหม่ๆก็น่าจะมีเข้ามามากขึ้น การบริโภคการจับจ่ายใช้สอยในประเทศน่าจะกลับมาดีขึ้นด้วย เพราะข้อมูลล่าสุดเริ่มเห็นการใช้จ่ายที่เคยตกลงในช่วงที่มีชุมนุมทางการเมืองในเดือน เม.ย.-พ.ค.เริ่มกลับมาเข้าสู่ภาวะปกติแล้ว 
ทั้งนี้ ธปท.ยืนยันว่าถ้าเศรษฐกิจขยายตัวดี อัตราดอกเบี้ยนโยบายปัจจุบันที่ 1.25% ซึ่งต่ำเป็นพิเศษก็ควรจะปรับเข้าสู่ระดับปกติ แต่การปรับควรจะทำแบบค่อยเป็นค่อยไปไม่ให้เป็นอุปสรรคต่อภาคธุรกิจ 
“ข้อมูลในช่วงเดือนเม.ย.-พ.ค.หรือ 2 เดือนแรกของไตรมาส 2 ที่ออกมาเราพบว่าผลกระทบจากการเมืองมีจำกัดไม่เพิ่มจากที่คาด สะท้อนว่าเศรษฐกิจเข้าสู่ภาวะปกติ ขณะที่การใช้จ่ายก็เริ่มกลับมาใหม่แล้ว ประเด็นเหล่านี้ทำให้เชื่อว่าแรงส่งที่เคยมีสูง 12%ในไตรมาสแรกจะเป็นปัจจัยสนับสนุนให้เศรษฐกิจขับเคลื่อนต่อไปได้ในระดับที่ดี” นายบัณฑิตกล่าว
อย่างไรก็ตาม จำเป็นที่จะต้องติดตามผลกระทบจากการท่องเที่ยวและปัญหาภัยแล้งที่อาจส่งผลกระทบในระยะต่อไปด้วย แม้ว่ามูลค่าของ 2 ภาคธุรกิจจะไม่สูงมากเหมืนอภาคการส่งออกก็ตาม 
นายสุชาติ สักการโกศล ผู้อำนวยการอาวุโส ฝ่ายเศรษฐกิจในประเทศ ธปท. เปิดเผยว่า จะนำข้อมูลผลกระทบทางการเมืองการชุมนุมที่มีต่อเศรษฐกิจล่าสุดเข้ารายงานต่อที่ประชุมคณะกรรมการนโยบายการเงิน(กนง.) 14 ก.ค.นี้ อย่างไรก็ตามผลกระทบไม่ได้เพิ่มขึ้น แต่สิ่งที่ธปท.ห่วงคือการลงทุนไม่ต่อเนื่อง เบื้องต้นผลกระทบในระยะสั้นมีไม่มากนัก